Den 45-årige mand, der tilbage i maj stak en tændt cigaret i øjet på en 42-årig mand, er ved Retten i Aalborg onsdag blevet idømt tre måneders fængsel.

Ud over fængselsstraffen er manden blevet pålagt at betale en erstatning til den forurettede. Den 45-årige overfaldsmand nægtede sig skyldig, og forklarede i retten, at hvis han havde ramt den 42-årige i øjet med cigaretten, så havde det været et uheld. Han blev imidlertid dømt for forholdet i henhold til straffelovens paragraf 245 om vold af særlig grov karakter, og dommeren lagde i sin dom vægt på, at den 45-årige havde overfaldet den 42-årige uden nogen særlig begrundelse. Episoden fandt sted natten til den 22. maj i rygelokalet på dansebaren Pakhuset tæt på havnen i Aalborg. Den forurettede har efter overfaldet døjet med smerter og dobbeltsyn, men alt tyder på, at han på længere sigt slipper for varige men.